मध्य प्रदेश के सतना जिले की आकांक्षा त्रिपाठी को अपनी मनपसंद शादी करने के चलते करीब चालीस दिनों तक भारी परेशानी का सामना करना पड़ा। आकांक्षा अभी बीस साल की है। यानी वह दो साल पहले ही बालिग हो चुकी थी। अजयगढ़ निवासी उदय सिंह से उसने शादी कर ली, तो उसके मायका पक्ष ने ससुराल वालों पर भारी दवाब बनाया। मायके द्वारा दाखिल आवेदन के आधार पर सतना की अनुविभागीय दंडाधिकारी द्वारा जारी सर्च वारंट पर आकांक्षा को उसकी ससुराल अजय गढ़ (जिला पन्ना) से 25 जुलाई 2016 को जबरन सतना लाया गया। आकांक्षा ने डिप्टी कलेक्टर सपना त्रिपाठी के न्यायालय में साफ-साफ कहा कि वह मायके जाना नहीं चाहती, उसे उसकी ससुराल भेज दिया जाए, फिर भी उसे सतना के नारी निकेतन में भेज दिया गया।